PMIndiaData/PMIndiaSum huggingface dataset:
ନାଗପୁର ରେଳ ଷ୍ଟେସନରୁ ସବୁଜ ପତାକା ଦେଖାଇ ବନ୍ଦେ ଭାରତ ଏକ୍ସପ୍ରେସ ଶୁଭାରମ୍ଭ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ନାଗପୁର ଓ ବିଳାସପୁରକୁ ଯୋଡୁଥିବା ବନ୍ଦେ ଭାରତ ଏକ୍ସପ୍ରେସକୁ ନାଗପୁର ରେଳ ଷ୍ଟେସନର ପ୍ଲାଟଫର୍ମ ନମ୍ବର ୧ରୁ ସବୁଜ ପତାକା ଦେଖାଇ ଶୁଭାରମ୍ଭ କରିଛନ୍ତି । ପ୍ରଧାନମନ୍ତ୍ରୀ ବନ୍ଦେ ଭାରତ ଏକ୍ସପ୍ରେସର ରେଳ ଡବାଗୁଡିକୁ ନୀରିକ୍ଷଣ କରିବା ସହ ଅନବୋର୍ଡ ସୁବିଧାଗୁଡିକ ସମୀକ୍ଷା କରିଛନ୍ତି । ଶ୍ରୀ ମୋଦୀ ବନ୍ଦେ ଭାରତ ଏକ୍ସପ୍ରେସ ଲୋକୋମୋଟିଭ ଇଞ୍ଜିନର ନିୟନ୍ତ୍ରଣ କେନ୍ଦ୍ର ନୀରିକ୍ଷଣ କରିବା ସହ ନାଗପୁର ଓ ଅଜନି ରେଳ ଷ୍ଟେସନ ବିକାଶ ଯୋଜନା ସମୀକ୍ଷା ମଧ୍ୟ କରିଛନ୍ତି । ଏହାଦ୍ୱାରା ନାଗପୁରରୁ ବିଳାସପୁର ଯାତ୍ରା ସମୟ ୭-୮ ଘଣ୍ଟାରୁ ହ୍ରାସ ପାଇ ୫ ଘଣ୍ଟା ୩୦ ମିନିଟ ହେବ । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ନାଗପୁର ଓ ବିଳାସପୁର ମଧ୍ୟରେ ବନ୍ଦେ ଭାରତ ଏକ୍ସପ୍ରେସକୁ ସବୁଜ ପତାକା ଦେଖାଇ ଶୁଭାରମ୍ଭ କଲି । ଏହି ଟ୍ରେନ ଯୋଗୁଁ ଯୋଗାଯୋଗ ଆହୁରି ବଢିବ ।” ନାଗପୁର ରେଳ ଷ୍ଟେସନରେ ପ୍ରଧାନମନ୍ତ୍ରୀଙ୍କ ସହ ମହାରାଷ୍ଟ୍ର ମୁଖ୍ୟମନ୍ତ୍ରୀ ଶ୍ରୀ ଏକନାଥ ଶିନ୍ଦେ, ମହାରାଷ୍ଟ୍ର ରାଜ୍ୟପାଳ ଶ୍ରୀ ଭଗତ ସିଂହ କୋଶିଆରୀ, ମହାରାଷ୍ଟ୍ର ଉପମୁଖ୍ୟମନ୍ତ୍ରୀ ଶ୍ରୀ ଦେବେନ୍ଦ୍ର ଫଡନବୀସ ଓ କେନ୍ଦ୍ର ସଡକ ପରିବହନ ଓ ରାଜପଥ ମନ୍ତ୍ରୀ ଶ୍ରୀ ନୀତିନ ଗଡକରି ଉପସ୍ଥିତ ଥିଲେ । ପୃଷ୍ଠଭୂମି ଏହି ଟ୍ରେନ ଆରମ୍ଭ ଦ୍ୱାରା ଅଞ୍ଚଳରେ ପର୍ଯ୍ୟଟନକୁ ପ୍ରୋତ୍ସାହନ ମିଳିବା ସହ ଭ୍ରମଣ ପାଇଁ ଆରାମଦାୟକ ଓ ଦ୍ରୁତ ମାଧ୍ୟମ ଉପଲବ୍ଧ ହେବ । ନାଗପୁରରୁ ବିଳାସପୁର ଯାତ୍ରା ସମୟ ୫ ଘଣ୍ଟା ୩୦ ମିନିଟ ହେବ । ଏହା ଦେଶରେ ଆରମ୍ଭ ହୋଇଥିବା ଷଷ୍ଠ ବନ୍ଦେ ଭାରତ ଏକ୍ସପ୍ରେସ ଓ ପୂର୍ବ ଟ୍ରେନଗୁଡିକ ତୁଳନାରେ ଉନ୍ନତ ତଥା ପୂର୍ବାପେକ୍ଷା ହାଲକା ଓ କମ ସମୟ ମଧ୍ୟରେ ଅଧିକ ବେଗ ହାସଲ କରିବ । ବନ୍ଦେ ଭାରତ ଏକ୍ସପ୍ରେସ ୨.୦ରେ ମାତ୍ର ୫୨ ସେକେଣ୍ଡରେ ୦ରୁ ୧୦୦ କିଲୋମିଟର ବେଗରେ ପହଞ୍ଚିବା ଓ ଘଣ୍ଟାପ୍ରତି ସର୍ବାଧିକ ୧୮୦ କିଲୋମିଟର ଗତି ହାସଲ କରିବା ଭଳି ଅତ୍ୟାଧୁନିକ ଓ ଉନ୍ନତ ବୈଶିଷ୍ଟ୍ୟ ରହିଛି । ଉନ୍ନତ ବନ୍ଦେ ଭାରତ ଏକ୍ସପ୍ରେସର ଓଜନ ୩୯୨ ଟନ ରହିଛି । ପୂର୍ବ ସଂସ୍କରଣରେ ଏହା ୪୩୦ ଟନ ଥିଲା । ଏଥିରେ ୱାଇ-ଫାଇ କଣ୍ଟେଣ୍ଟ ଅନ ଡିମାଣ୍ଡ ସୁବିଧା ମଧ୍ୟ ରହିଛି । ପ୍ରତ୍ୟେକ କୋଚରେ ଯାତ୍ରୀଙ୍କୁ ସୂଚନା ଓ ମନୋରଞ୍ଜନ ପ୍ରଦାନ ପାଇଁ ୩୨ ଇଞ୍ଚର ସ୍କ୍ରିନ ରହିଛି । ପୂର୍ବ ସଂସ୍କରଣରେ ଏହା ୨୪ ଇଞ୍ଚର ଥିଲା । ବନ୍ଦେ ଭାରତ ଏକ୍ସପ୍ରେସ ପରିବେଶ ଅନୁକୂଳ ରହିବ କାରଣ ଏହାର ଶୀତତାପ ନିୟନ୍ତ୍ରଣ ଯନ୍ତ୍ରଗୁଡିକ ୧୫ ପ୍ରତିଶତ ଅଧିକ ବିଜୁଳି ବଞ୍ଚାଇବ । ଟ୍ରାକ୍ସନ ମୋଟରର ଧୂଳିକଣା ରହିତ ଶୁଦ୍ଧ ବାୟୁ ଚଳପ୍ରଚଳ ସହ ଯାତ୍ରା ଅଧିକ ଆରାମଦାୟକ ହେବ । କେବଳ ଏକଜିକ୍ୟୁଟିଭ ଶ୍ରେଣୀ ଯାତ୍ରୀଙ୍କୁ ମିଳୁଥିବା ସାଇଡ ରିକ୍ଲାଇନର ସିଟ୍ ସୁବିଧା ସମସ୍ତ ଶ୍ରେଣୀ ପାଇଁ ଉପଲବ୍ଧ ହେବ । ଏକଜିକ୍ୟୁଟିଭ କୋଚଗୁଡିକରେ ୧୮୦ ଡିଗ୍ରୀ ଘୂର୍ଣ୍ଣାୟମାନ ସିଟ୍ ଭଳି ବୈଶିଷ୍ଟ୍ୟ ଉପଲବ୍ଧ ହେବ । ନୂଆ ଡିଜାଇନର ବନ୍ଦେ ଭାରତ ଏକ୍ସପ୍ରେସରେ ଏୟାର ପ୍ୟୁରିଫିକେସନ ପାଇଁ ରୁଫ ମାଉଣ୍ଟେଡ ପ୍ୟାକେଜ ୟୁନିଟ (ଆରଏମପିୟୁ)ରେ ଫଟୋ- କାଟାଲିଟିକ ଅଲଟ୍ରାଭାୟୋଲେଟ ଏୟାର ପ୍ୟୁରିଫିକେସନ ବ୍ୟବସ୍ଥା ରହିଛି । କେନ୍ଦ୍ରୀୟ ବୈଜ୍ଞାନିକ ଉପକରଣ ସଂଗଠନ (ସିଏସଆଇଓ), ଚଣ୍ଡିଗଡଙ୍କ ସୁପାରିଶ ଅନୁଯାୟୀ ଏହି ବ୍ୟବସ୍ଥାକୁ ଆରଏମପିୟୁର ଉଭୟ ପାର୍ଶ୍ୱରେ ଡିଜାଇନ ଓ ସ୍ଥାପିତ କରାଯାଇଛି, ଯାହାଦ୍ୱାରା ତାଜା ବାୟୁ ଓ ଫେରୁଥିବା ବାୟୁ ମାଧ୍ୟମରେ ଆସୁଥିବା ଜୀବାଣୁ, କୀଟାଣୁ ଓ ବ୍ୟାକ୍ଟେରିଆକୁ ଛାଣି ଶୁଦ୍ଧ ବାୟୁ ଫିଲ୍ଟର ଓ ସଫା କରାଯାଇପାରିବ । ବନ୍ଦେ ଭାରତ ଏକ୍ସପ୍ରେସ ୨.୦ ଅନ୍ୟ ଉନ୍ନତ ଓ ବିମାନ ଭଳି ଯାତ୍ରୀ ଅଭିଜ୍ଞତା ପ୍ରଦାନ କରିବ । ଏଥିରେ ସ୍ୱଦେଶୀ ଜ୍ଞାନ କୌଶଳରେ ବିକଶିତ ଟ୍ରେନ କୋଲିଜନ ଆଭଏଡାନ୍ସ ବ୍ୟବସ୍ଥା- କଭଚ ଭଳି ଅତ୍ୟାଧୁନିକ ସୁରକ୍ଷା ବୈଶିଷ୍ଟ୍ୟ ମଧ୍ୟ ରହିଛି ।
ପ୍ରଧାନମନ୍ତ୍ରୀ ପୁଣେର ଏକ ର୍ନିମାଣାଧୀନ କୋଠାରେ ଦୁର୍ଘଟଣାରେ ମୃତ୍ୟୁକୁ ନେଇ ଦୁଃଖ ପ୍ରକାଶ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପୁଣେର ଏକ ର୍ନିମାଣାଧୀନ କୋଠାରେ ଦୁର୍ଘଟଣାରେ ମୃତ୍ୟୁକୁ ନେଇ ଦୁଃଖ ପ୍ରକାଶ କରିଛନ୍ତି । ପ୍ରଧାନମନ୍ତ୍ରୀ ଏକ ଟୁଇଟରେ କହିଛନ୍ତି: “ପୁଣେର ଏକ ର୍ନିମାଣାଧୀନ କୋଠାରେ ଘଟିଥିବା ଦୁର୍ଘଟଣା ଅତ୍ୟନ୍ତ ଦୁଃଖଦାୟକ । ଶୋକସନ୍ତପ୍ତ ପରିବାରବର୍ଗଙ୍କୁ ସମବେଦନା । ଆଶା କରୁଛି ଦୁର୍ଘଟଣାରେ ଆହତ ହୋଇଥିବା ସମସ୍ତ ବ୍ୟକ୍ତି ଶୀଘ୍ର ଆରୋଗ୍ୟଲାଭ କରନ୍ତୁ: ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ।”
ପ୍ରଧାନମନ୍ତ୍ରୀ ଜାନୁୟାରୀ ୧୭ ତାରିଖରେ ଡବ୍ଲ୍ୟୁଇଏଫ୍‍ ର ଡାଭୋସ ଏଜେଣ୍ଡାରେ ସ୍ୱତନ୍ତ୍ର “ଷ୍ଟେଟ ଅଫ୍ ୱାର୍ଲ୍ଡ” ଅଭିଭାଷଣ ପ୍ରଦାନ କରିବେ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ୧୭ ଜାନୁୟାରୀ, ୨୦୨୨ ଭାରତୀୟ ସମୟ ରାତ୍ର ୮.୩୦ ରେ ଭିଡିଓ କନଫରେନ୍ସିଂ ଜରିଆରେ ବିଶ୍ୱ ଅର୍ଥନୈତିକ ଫୋରମର ଡାଭୋସ୍ ଏଜେଣ୍ଡାରେ ସ୍ୱତନ୍ତ୍ର "ଷ୍ଟେଟ ଅଫ୍ ୱାର୍ଲ୍ଡ" ଅଭିଭାଷଣ ପ୍ରଦାନ କରିବେ । ଏହି ଭର୍ଚୁଆଲ୍ କାର୍ଯ୍ୟକ୍ରମ ୧୭ ରୁ ୨୧ ଜାନୁୟାରୀ ୨୦୨୨ ପର୍ଯ୍ୟନ୍ତ ଅନୁଷ୍ଠିତ ହେବ । ଜାପାନର ପ୍ରଧାନମନ୍ତ୍ରୀ କିଶିଦା ଫୁମିଓ, ୟୁରୋପୀୟ କମିଶନର ସଭାପତି ଉର୍ସୁଆ ଭନ୍ ଡେର୍ ଲିଏନ୍‌; ଅଷ୍ଟ୍ରେଲିଆର ପ୍ରଧାନମନ୍ତ୍ରୀ ସ୍କଟ ମୋରିସନ; ଇଣ୍ଡୋନେସିଆର ରାଷ୍ଟ୍ରପତି ଜୋକୋ ୱିଡୋଡୋ; ଇସ୍ରାଏଲର ପ୍ରଧାନମନ୍ତ୍ରୀ ନାଫ୍ଟାଲି ବେନେଟ୍ଟ; ଚୀନ୍‍ ରାଷ୍ଟ୍ରପତି ସି ଜିନପିଙ୍ଗ୍‌ଙ୍କ ସମେତ ଅନେକ ରାଷ୍ଟ୍ର ମୁଖ୍ୟ ଏହାକୁ ମଧ୍ୟ ସମ୍ବୋଧିତ କରିବେ । ଏହି କାର୍ଯ୍ୟକ୍ରମରେ ବରିଷ୍ଠ ଶିଳ୍ପପତି, ଆନ୍ତର୍ଜାତୀୟ ସଂଗଠନ ଏବଂ ନାଗରିକ ସମାଜ ଅଂଶଗ୍ରହଣ ରହିବେ, ଯେଉଁମାନେ ଆଜି ବିଶ୍ୱ ସମ୍ମୁଖୀନ ହେଉଥିବା ଜଟିଳ ଆହ୍ୱାନ ଉପରେ ବିଚାର କରିବେ ଏବଂ ତାହାର କିପରି ସମାଧାନ କରାଯିବ ସେ ବିଷୟରେ ଆଲୋଚନା କରିବେ ।
ଯୁବ ବ୍ୟାପାର କ୍ଷେତ୍ରରେ ଭାରତ, ଟ୍ୟୁନିସିଆ ସହଯୋଗ ବୁଝାମଣାକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଯୁବ ବ୍ୟାପାର କ୍ଷେତ୍ରରେ ସହଯୋଗ ଲାଗି ଭାରତ ଏବଂ ଟ୍ୟୁନିସିଆ ମଧ୍ୟରେ ହୋଇଥିବା ବୁଝାମଣାପତ୍ରକୁ ଅନୁମୋଦନ ମିଳିଛି । ଏହି ବୁଝାମଣାପତ୍ର ନୂଆଦିଲ୍ଲୀ ଠାରେ 30-10-2017 ରେ ସ୍ୱାକ୍ଷରିତ ହୋଇଥିଲା । ଏହି ବୁଝାମଣାପତ୍ର 5 ବର୍ଷ ଲାଗି କାର୍ଯ୍ୟକାରୀ ହେବ । ଏଥିରେ ସହଯୋଗ ଲାଗି ନିମ୍ନଲିଖିତ କ୍ଷେତ୍ର ସାମିଲ କରାଯାଇଛି:- -ଯୁବ ବିନିମୟ କାର୍ଯ୍ୟକ୍ରମର ଆୟୋଜନ । -ଅନ୍ତର୍ଜାତୀୟ ସମ୍ମିଳନୀ ଏବଂ ଗୋଷ୍ଠୀ ଲାଗି ନିମନ୍ତ୍ରଣର ଆଦାନପ୍ରଦାନ -ମୂଦ୍ରିତ ସାମଗ୍ରୀ, ଫିଲ୍ମ, ଅଭିଜ୍ଞତା, ଗବେଷଣା ଏବଂ ଅନ୍ୟ ସୂଚନାର ଆଦାନପ୍ରଦାନ -ଯୁବ ଶିବିର, ଯୁବ ଉତ୍ସବ ଏବଂ ଅନ୍ୟ ସହଯୋଗୀ ଯୁବ ଗତିବିଧି, ଅଧ୍ୟୟନ ଯାତ୍ରା, ଲଘୁ କର୍ମଶାଳା ଏବଂ ଯୁବ ବ୍ୟାପାରରେ ଆୟୋଜିତ ଗୋଷ୍ଠି ଆଦିରେ ଭାଗିଦାରୀ ।
ଜାତୀୟ ପ୍ରଯୁକ୍ତିବିଦ୍ୟା ଦିବସରେ ଭାରତୀୟ ବୈଜ୍ଞାନିକମାନଙ୍କୁ କୃତଜ୍ଞତା ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆମର ପ୍ରତିଭାବାନ ବୈଜ୍ଞାନିକ ଏବଂ ୧୯୯୮ ରେ ପୋଖାରାନ ପରୀକ୍ଷଣରେ ସଫଳ ହୋଇଥିବା ପ୍ରୟାସ ପ୍ରତି କୃତଜ୍ଞତା ଜଣାଇଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଆଜି, ଜାତୀୟ ପ୍ରଯୁକ୍ତିବିଦ୍ୟା ଦିବସରେ, ଆମେ ଆମର ପ୍ରତିଭାବାନ୍‍ ବୈଜ୍ଞାନିକ ତଥା ସେମାନଙ୍କର ଉଦ୍ୟମକୁ କୃତଜ୍ଞତା ଜଣାଉଛୁ ଯାହା ୧୯୯୮ ରେ ସଫଳ ପୋଖରାନ୍ ପରୀକ୍ଷଣକୁ ଆଗେଇ ନେଇଛି । ଆମେ ଅଟଳ ଜୀଙ୍କ ନେତୃତ୍ୱକୁ ଗର୍ବର ସହିତ ମନେ ପକାଉଛୁ ଯିଏ ଅସାଧାରଣ ରାଜନେିତିକ ସାହସ ଏବଂ ନେତୃତ୍ୱ ଦେଖାଇଥିଲେ ।”
ସ୍ଵିଜରଲାଣ୍ଡ ମହାସଂଘ ରାଷ୍ଟ୍ରପତିଙ୍କ ଭାରତ ଗସ୍ତ କାଳରେ ହୋଇଥିବା ବୁଝାମଣାର ତାଲିକା

1 – କୋଙ୍କଣ ରେଳବାଇ ନିଗମ ଲିମିଟେଡ ଏବଂ ସ୍ଵିସ ଫେଡେରାଲ ଇନଷ୍ଟିଟ୍ୟୁଟ ଅଫ ଟେକ୍ନୋଲଜି, ଜୁରିଚ ମଧ୍ୟରେ ବୁଝାମଣା ପତ୍ର । 2 – ରେଳ କ୍ଷେତ୍ରରେ ବୈଷୟିକ ସହଯୋଗ ଲାଗି ଭାରତୀୟ ରେଳବାଇ ମନ୍ତ୍ରଣାଳୟ ଏବଂ ସ୍ଵିସ ମହାସଂଘର ପର୍ଜ୍ୟାବରଣ, ପରିବହନ, ଶକ୍ତି, ଯୋଗାଯୋଗ ବିଭାଗ ମଧ୍ୟରେ ବୁଝାମଣା ।
ଶ୍ରୀ ସି.କେ.ଜାଫର ଶରିଫଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ଶ୍ରୀ ସି.କେ.ଜାଫର ଶରିଫଙ୍କ ବିୟୋଗରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ବ୍ୟକ୍ତ କରିଛନ୍ତି । “ଶ୍ରୀ ସି.କେ.ଜାଫର ଶରିଫଙ୍କ ବିୟୋଗରେ ମୁଁ ମର୍ମାହତ । ବରିଷ୍ଠ ସାଂସଦ ଭାବେ ସେ ସଂସଦର କାର୍ଯ୍ୟକ୍ରମକୁ ସମୃଦ୍ଧ କରିଥିଲେ । କର୍ଣ୍ଣାଟକର ହିତ ଲାଗି ଦିଲ୍ଲୀରେ ସେ ସର୍ବଦା ସ୍ଵର ଉତ୍ତୋଳନ କରୁଥିଲେ । ତାଙ୍କ ପରିବାର ଏବଂ ଅନୁଗାମୀଙ୍କ ପ୍ରତି ମୋର ସମବେଦନା”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଉପରାଷ୍ଟ୍ରପତିଙ୍କ ଦ୍ୱାରା ରଚିତ ପୁସ୍ତକ ‘Citizen and Society’ ଉନ୍ମୋଚନ ଅବସରରେ ପ୍ରଧାନମନ୍ତ୍ରୀଙ୍କ ବିବୃତି

ଉପରାଷ୍ଟ୍ରପତି ଶ୍ରୀ ହମିଦ ଆନସାରୀଙ୍କ ରଚିତ ‘Citizen and Society’ ପୁସ୍ତକ ଉନ୍ମୋଚନ କାର୍ଯ୍ୟକ୍ରମରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଯୋଗ ଦେଇଥିଲେ । ରାଷ୍ଟ୍ରପତି ଭବନଠାରେ ଏକ କାର୍ଯ୍ୟକ୍ରମରେ ରାଷ୍ଟ୍ରପତି ଶ୍ରୀ ପ୍ରଣବ ମୁଖାର୍ଜୀ ଏହି ପୁସ୍ତକକୁ ଉନ୍ମୋଚନ କରିଥିଲେ । ଏହି ଅବସରରେ ପ୍ରଧାନମନ୍ତ୍ରୀ କହିଥିଲେ ଯେ, ଏହି ପୁସ୍ତକ ମାଧ୍ୟମରେ ଉପରାଷ୍ଟ୍ରପତି ତାଙ୍କ ଚିନ୍ତନକୁ ଆଗାମୀ ପିଢି ପାଇଁ ପ୍ରସ୍ତୁତ କରିଥିବାରୁ ତାଙ୍କୁ ଅନେକ ଅଭିନନ୍ଦନ। ସେ କହିଥିଲେ ଯେ, ସଂପ୍ରତି ପ୍ରଯୁକ୍ତିବିଦ୍ୟା ନାଗରିକମାନଙ୍କୁ ନେଟିଜେନରେ ପରିବର୍ତ୍ତନ କରିଦେଇଛି ଏବଂ ପାରମ୍ପରିକ ସୀମା ନିଶ୍ଚିହ୍ନ ହୋଇସାରିଲାଣି । ମାତ୍ର, ଭାରତରେ ସେ କହିଥିଲେ ଯେ ନାଗରିକ ଏବଂ ସମାଜ ମଧ୍ୟରେ ଗୋଟିଏ ୟୁନିଟ ରହିଛି ଯାହା ହେଉଛି ‘ପରିବାର’, ଏହା ଆମର ସବୁଠାରୁ ବଡ ବଳ । ସେ କହିଥିଲେ ଯେ ଭାରତରେ ଅନେକ ଭାଷା ଏବଂ ଉପଭାଷା ରହିଥିବାରୁ ଭାରତକୁ ନେଇ ଆମେ ଗର୍ବିତ । ଏଠାରେ ଅନେକ ଧର୍ମାବଲମ୍ବୀ ରହିଥିଲେ ମଧ୍ୟ ପରପ୍ସର ମଧ୍ୟରେ ଐକ୍ୟଭାବ ରହିଛି । ସେ କହିଥିଲେ ଯେ ଏହା କେବଳ ସମସ୍ତ ନାଗରିକଙ୍କ ସହଯୋଗ ଫଳରେ ସମ୍ଭବ ହୋଇପାରିଛି ।
ଏମଏଚଇପି ସମ୍ବନ୍ଧରେ ଋଣ ଫେରସ୍ତ ଅବଧିକୁ ଦୁଇ ବର୍ଷ ବୃଦ୍ଧି କରିବା ପାଇଁ ଭାରତ ଓ ଭୂଟାନ ମଧ୍ୟରେ ଅନୁବନ୍ଧର ଅନୁଚ୍ଛେଦ ୩ରେ ସଂଶୋଧନକୁ କ୍ୟାବିନେଟର ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ମାଣ୍ଡେଛୁ ଜଳ ବିଦ୍ୟୁତ ପ୍ରକଳ୍ପ (ଏମଏଚଇପି) ସମ୍ବନ୍ଧରେ ଋଣ ଫେରସ୍ତ କରିବାର ଅବଧିକୁ ଦୁଇ ବର୍ଷ ବୃଦ୍ଧି କରିବା ପାଇଁ ଭାରତ ଏବଂ ଭୁଟାନ ମଧ୍ୟରେ ଅନୁବନ୍ଧର ଅନୁଚ୍ଛେଦ 3ରେ ସଂଶୋଧନ କରିବାର ମଞ୍ଜୁରି ପ୍ରଦାନ କରିଛନ୍ତି । ଏହା ଭୂଟାନରେ ଏହି ପ୍ରକଳ୍ପର କାର୍ଯ୍ୟାନ୍ୱୟନକୁ 15 ବର୍ଷରୁ ବୃଦ୍ଧି କରି 17 ବର୍ଷ କରାଯିବା ପାଇଁ କରାଯାଉଛି । ଲାଭ ଏହି ପ୍ରସ୍ତାବର ଉଦ୍ଦେଶ୍ୟ ନିମ୍ନଲିଖିତକୁ ସୁନିଶ୍ଚିତ କରୁଛି : ୧) ଭୂଟାନରେ 720 ମେଗାୱାଟ ଏମଏଚଇପିରୁ ବିଦ୍ୟୁତ ଆମଦାନୀ କରିବା ପାଇଁ ପ୍ରଥମ ବର୍ଷର ଦର ସୂଚୀ ହେଉଛି ୟୁନିଟ ପିଛା ଭାରତୀୟ ମୁଦ୍ରା 4.12 ଟଙ୍କା ୨) ଏମଏଚଇପିରୁ ଭୂଟାନ ଦ୍ୱାରା ଭାରତକୁ ବଳକା ବିଦ୍ୟୁତର ନିଶ୍ଚିତ ଯୋଗାଣ। ୩) ଭାରତ-ଭୂଟାନ ଆର୍ଥିକ ସମ୍ପର୍କ ଏବଂ ବିଶେଷ ଭାବେ ଜଳ ବିଦ୍ୟୁତ କ୍ଷେତ୍ରରେ ସହଯୋଗ କ୍ଷେତ୍ରରେ ପରସ୍ପର ସମ୍ପର୍କ ଏବଂ ସାମଗ୍ରିକ ଭାବେ ଭାରତ-ଭୂଟାନ ସମ୍ପର୍କକୁ ଅଧିକ ମଜଭୁତ କରିବା ।
ପ୍ରଧାନମନ୍ତ୍ରୀଙ୍କ ଜାନୁଆରୀ 4, 2019ରେ ମଣିପୁର ଏବଂ ଆସାମ ଗସ୍ତ;

4 ଜାନୁଆରୀ 2019ରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମଣିପୁର ଏବଂ ଆସାମ ଗସ୍ତ କରିବେ । ମଣିପୁରରେ, ପ୍ରଧାନମନ୍ତ୍ରୀ ବିଭିନ୍ନ ପ୍ରକଳ୍ପ ଏବଂ ଯୋଜନାର ଉଦଘାଟନ ଏବଂ ଶିଳାନ୍ୟାସ କରିବେ । ମୋରେ ଠାରେ ଏକ ସମନ୍ୱିତ ଚେକ ପୋଷ୍ଟ (ଆଇସିପି), ଦୋଲାଇଥାବି ବ୍ୟାରେଜ ପ୍ରକଳ୍ପ, ସାଓମ୍ବଙ୍ଗ ଠାରେ ଏଫସିଆଇ ଖାଦ୍ୟ ସଂରକ୍ଷଣ ଗୋଦାମ, ଥାଙ୍ଗାଲ ସୁରୁଙ୍ଗ ଠାରେ ପରିବେଶ ପର୍ଯ୍ୟଟନ ପ୍ରକଳ୍ପ ଏବଂ ବିଭିନ୍ନ ଜଳଯୋଗାଣ ଯୋଜନା ସମେତ ବିଭିନ୍ନ ପ୍ରକଳ୍ପର ଉଦଘାଟନ ଲାଗି ଫଳକ ଉନ୍ମୋଚନ କରିବେ । ସେ ସିଲଚର-ଇମ୍ଫାଲ ଲାଇନର 400 କେଭି ଦ୍ୱୈତ ସର୍କିଟକୁ ଉତ୍ସର୍ଗ କରିବେ । ସେ ମଧ୍ୟ ଇମ୍ଫାଲ, ଧନମଞ୍ଜୁରି ବିଶ୍ୱବିଦ୍ୟାଳୟର ଭିତ୍ତିଭୂମି ବିକାଶ; କ୍ରୀଡ଼ା ସୁବିଧା ଆଦି ପ୍ରକଳ୍ପ ପାଇଁ ଆଧାରଶିଳା ରଖିବେ । ଏହାପରେ ସେ ପୂର୍ବ ଇମ୍ଫାଲ ଜିଲ୍ଲାର ହାପତା କାଙ୍ଗଜେଇବଙ୍ଗ ଠାରେ ସାଧାରଣସଭାରେ ଉଦବୋଧନ ଦେବେ । ଆସାମରେ, ସିଲଚରର ରାମନଗରଠାରେ ଏକ ସାଧାରଣ ସଭାକୁ ମଧ୍ୟ ପ୍ରଧାନମନ୍ତ୍ରୀ ସମ୍ବୋଧନ କରିବେ ।
ସ୍ୱାଧୀନତା ପରେ ଦେଶର ପ୍ରଥମ ସମନ୍ୱିତ ବେସାମରିକ ବିମାନ ଚଳାଚଳ ନୀତିକୁ କେନ୍ଦ୍ର କ୍ୟାବିନେଟର  ଅନୁମୋଦନ

ଦେଶରେ ପ୍ରଥମ ଥର ପାଇଁ ଏକ ବେସାମରିକ ବିମାନ ଚଳାଚଳ ନୀତି ପ୍ରସ୍ତୁତ କରାଯାଇଛି । ସ୍ୱାଧୀନତା ପରେ ପ୍ରଥମ କରି ପ୍ରସ୍ତୁତ ଏହି ସମନ୍ୱିତ ବିମାନ ଚଳାଚଳ ନୀତିକୁ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଅନୁମୋଦନ କରାଯାଇଛି । ନୂତନ ବିମାନ ଚଳାଚଳ ନୀତିରେ କେତେକ ଲକ୍ଷ୍ୟ ଧାର୍ଯ୍ୟ କରାଯାଇଛି । ଯାହାକି ନିମ୍ନରେ ପ୍ରଦତ୍ତ କରାଗଲା – 1. 2022 ସୁଦ୍ଧା ଭାରତକୁ ବିଶ୍ୱର ତୃତୀୟ ବୃହତ୍ତମ ବେସାମରିକ ବିମାନ ଚଳାଚଳ ବଜାରରେ ପରିଣତ କରିବା । ଏବେ ବିଶ୍ୱରେ ଭାରତର ସ୍ଥାନ ନବମ । 2. ଘରୋଇ ବିମାନ ଟିକଟ ବିକ୍ରି କ୍ଷେତ୍ରରେ ଅଭିବୃଦ୍ଧି 2022 ସୁଦ୍ଧା 30 କୋଟିରେ ପହଞ୍ଚାଇବା । 2015ରେ ଘରୋଇ ଟିକଟ ବିକ୍ରି 8 କୋଟି ରହିଥିଲା । 3. ବ୍ୟବସାୟିକ ଭିତ୍ତିରେ ବିମାନ ଉଡାଣ କରୁଥିବା ବନ୍ଦରରୁ ବିମାନ ଚଳାଚଳ ହାର ଚଳିତ 2016 ରେ 77 ଥିବା ବେଳେ ତାକୁ 2019 ସୁଦ୍ଧା 127 ରେ ପହଞ୍ଚାଇବା ପାଇଁ ଲକ୍ଷ୍ୟ ରଖାଯାଇଛି । 4. ଅବ୍ୟବହୃତ ବିମାନ ବନ୍ଦର ଗୁଡିକୁ କାର୍ଯ୍ୟକ୍ଷମ କରି ଆଞ୍ଚଳିକ ସ୍ତରରେ ବିମାନ ସେବା ଆରମ୍ଭ କରିବା ଏବଂ ପ୍ରତ୍ୟେକ ଭାରତୀୟ ଯେପରି ଘଣ୍ଟାକୁ 2500 ଟଙ୍କା ଦରରେ ବିମାନ ସେବା ପାଇପାରିବେ ସେ ଦିଗରେ ପଦକ୍ଷେପ ନେବା । 5. ଆନ୍ତର୍ଜାତିକ ବିମାନ ସେବା ଆରମ୍ଭ କରିବା ଲାଗି ଏବେ ଅତିକମ୍ ରେ 5 ବର୍ଷ ଘରୋଇ ବିମାନ ଚଳାଚଳ ସେବାର ଅଭିଜ୍ଞତା ଜରୁରୀ ଥିବା ଆବଶ୍ୟକତାକୁ ନୂତନ ନୀତିରେ ହଟାଇ ଦିଆଯାଇଛି । 6. କୋହଳ ଓ ଉଦାରବାଦୀ ମୁକ୍ତାକାଶ ଏବଂ କୋଡ୍ ସେର ( Code Share) ରାଜିନାମାର ଲକ୍ଷ୍ୟ । 7. ଦକ୍ଷିଣ ଏସିଆରେ ବିମାନ ଚଳାଚଳ ହବ୍ ସୃଷ୍ଟି କରିବା ଲାଗି ଏମ୍ଆରଓ ସେକ୍ଟରକୁ ପ୍ରୋତ୍ସାହନ ପ୍ରଦାନ । 8. 2025 ସୁଦ୍ଧା ବେସାମରିକ ବିମାନ ଚଳାଚଳ କ୍ଷେତ୍ର ପାଇଁ ଆବଶ୍ୟକ ହେଉଥିବା 3.3 ଲକ୍ଷ ଦକ୍ଷ ଓ କୁଶଳୀ କର୍ମଚାରୀଙ୍କ ଉପଲବ୍ଧତାକୁ ସୁନିଶ୍ଚିତ କରିବା । 9. ଗ୍ରୀନ୍ ଫିଲ୍ଡ ବିମାନ ବନ୍ଦର ଓ ହେଲିକେପ୍ଟର ଉଡାଣ ସ୍ଥଳୀ ବିକଶିତ କରିବା । 10. ବିମାନ ଚଳାଚଳ କ୍ଷେତ୍ରରେ ଇ-ପ୍ରଶାସନ, ସରଳୀକୃତ ପଦ୍ଧତି ଓ ନିୟନ୍ତ୍ରଣମୁକ୍ତ କାରବାର ଜରିଆରେ ସହଜ ବ୍ୟବସାୟ ପଦ୍ଧତିକୁ ସୁନିଶ୍ଚିତ କରିବା । 11. ବେସାମରିକ ବିମାନ ଚଳାଚଳ କ୍ଷେତ୍ରରେ ମେକ୍ ଇନ୍ ଇଣ୍ଡିଆ କାର୍ଯ୍ୟକ୍ରମକୁ ଆପଣେଇବା ନୂତନ ନୀତିରେ ବେସାମରିକ ବିମାନ ଚଳାଚଳ କ୍ଷେତ୍ରରେ ଭଡା ବା ଠିକା କର୍ମଚାରୀ ନିଯୁକ୍ତିକୁ ଅନୁମତି ଦିଆଯାଇ ନାହିଁ । ଗ୍ରାଉଣ୍ଡ ହେଣ୍ଡଲିଙ୍ଗ ନୀତି କ୍ଷେତ୍ରରେ ପ୍ରତିଯୋଗିତାକୁ ନୂତନ ନୀତିରେ ପ୍ରୋତ୍ସାହିତ କରାଯାଇଛି ।
ବିପର୍ଯ୍ୟୟ ପରିଚାଳନା କ୍ଷେତ୍ରରେ ସହଯୋଗ ପାଇଁ ଭାରତ-ଆର୍ମେନିଆ ବୁଝାମଣାକୁ କେନ୍ଦ୍ର କ୍ୟାବିନେଟର ଅନୁମୋଦନ

ଭାରତ ଓ ଆର୍ମେନିଆ ମଧ୍ୟରେ ବିପର୍ଯ୍ୟୟ ପରିଚାଳନା କ୍ଷେତ୍ରରେ ସହଯୋଗ ପାଇଁ ସ୍ୱାକ୍ଷରିତ ବୁଝାମଣାପତ୍ରକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ମଞ୍ଜୁରି ପ୍ରଦାନ କରିଛନ୍ତି । ଉଭୟ ରାଷ୍ଟ୍ର ମଧ୍ୟରେ ବିପର୍ଯ୍ୟୟ ପରିଚାଳନା କ୍ଷେତ୍ରରେ ସହଯୋଗ ବୃଦ୍ଧି ଦ୍ୱାରା ଦୁଇ ଦେଶର ଲୋକମାନେ ପ୍ରାକୃତିକ ବିପର୍ଯ୍ୟୟ ଭଳି ପରିସ୍ଥିତିରେ ବିଶେଷ ଭାବେ ଉପକୃତ ହୋଇପାରିବେ । ସ୍ୱାକ୍ଷରିତ ବୁଝାମଣା ପତ୍ର ଅନୁସାରେ ବିପର୍ଯ୍ୟୟ ପରିଚାଳନା ସକାଶେ ଉଭୟ ରାଷ୍ଟ୍ର ପରସ୍ପର ମଧ୍ୟରେ ସମସ୍ତ ପ୍ରକାର ତଥ୍ୟ ସୂଚନା ଆଦାନପ୍ରଦାନ କରିବେ ଯାହାକି ପରସ୍ପରର ସ୍ୱାର୍ଥ ରକ୍ଷା ସକାଶେ ଉଦ୍ଦିଷ୍ଟ ଥିବ । ପୁନଶ୍ଚ ଏହି ବୁଝାମଣା ଅନୁଯାୟୀ ଭାରତ ଓ ଆର୍ମେନିଆ ଏପରି ବ୍ୟବସ୍ଥା ସୃଷ୍ଟି କରିବେ ଯାଦ୍ୱାରା’କି ଅନ୍ୟ ରାଷ୍ଟ୍ରମାନଙ୍କ ବିପର୍ଯ୍ୟୟ ପରିଚାଳନା ବ୍ୟବସ୍ଥାରୁ ଦୁଇ ରାଷ୍ଟ୍ର ଆବଶ୍ୟକସ୍ଥଳେ ଅନୁଭୁତି ଆହରଣ କରିବାରେ ସୁବିଧା ହେବ । ଏହା ସେମାନଙ୍କର ଦକ୍ଷତା ବୃଦ୍ଧିରେ ମଧ୍ୟ ସହାୟକ ହେବ ।
ଝାଡ଼ଖଣ୍ଡର ଦେଓଘରଠାରେ ନୂଆ ଏମ୍ସ ପ୍ରତିଷ୍ଠାକୁ କ୍ୟାବିନେଟ ମଞ୍ଜୁରି

ଝାଡ଼ଖଣ୍ଡର ଦେଓଘରଠାରେ ଏକ ନୂଆ ଅଖିଳ ଭାରତୀୟ ଆୟୁର୍ବିଜ୍ଞାନ ସଂସ୍ଥାନ (ଏମ୍ସ) ପ୍ରତିଷ୍ଠା କରାଯିବ । ଏଥିପାଇଁ ପ୍ରଧାନମନ୍ତ୍ରୀ ସ୍ୱାସ୍ଥ୍ୟ ସୁରକ୍ଷା ଯୋଜନା (ପିଏମଏସଏସୱାଇ) ଅଧୀନରେ 1103 କୋଟି ଟଙ୍କାର ପାଣ୍ଠି ବ୍ୟବସ୍ଥା କରାଯାଇଛି । ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଏ ସଂକ୍ରାନ୍ତ ପ୍ରସ୍ତାବକୁ ମଞ୍ଜୁରି ମିଳିଛି । ବିବରଣୀ : ଦେଓଘରର ଏମ୍ସଠାରେ ରହିବ : ଜରୁରୀକାଳୀନ ଚିକିତ୍ସା ବ୍ୟବସ୍ଥା ଥିବା 750 ଶଯ୍ୟା ବିଶିଷ୍ଟ ଏକ ଡାକ୍ତରଖାନା । ଏମବିବିଏସ ପାଠ୍ୟକ୍ରମରେ ବାର୍ଷିକ 100 ଛାତ୍ରଛାତ୍ରୀ ନାମ ଲେଖାଇବା ଭଳି ଏକ ମେଡ଼ିକାଲ କଲେଜ । ବାର୍ଷିକ 60 ଜଣ ବିଏସସି ନର୍ସିଂ ଛାତ୍ରଛାତ୍ରୀଙ୍କ ନାମ ଲେଖାଇବା ପାଇଁ ଏକ ନର୍ସିଂ କଲେଜ, ଆବାସିକ କୋଠା ଏବଂ ନୂଆଦିଲ୍ଲୀ ଏମ୍ସ ଢାଂଚାରେ ଆନୁସଙ୍ଗିକ ସୁବିଧା/ସେବା । 15ଟି ଅପରେସନ ଥିଏଟର ସହିତ 20ଟି ସ୍ପେଶାଲିଟି/ସୁପରସ୍ପେଶାଲିଟି ବିଭାଗ । 30 ଶଯ୍ୟା ବିଶିଷ୍ଟ ଗୋଟିଏ ଆୟୁଷ ବିଭାଗ ଯେଉଁଠି ସମସ୍ତ ପାରମ୍ପରିକ ଚିକିତ୍ସା ପଦ୍ଧତିର ସ୍ୱାସ୍ଥ୍ୟସେବା ଉପଲବ୍ଧ ହେବ । ପ୍ରଭାବ : ଦେଓଘରଠାରେ ନୂଆ ଏମ୍ସ ପ୍ରତିଷ୍ଠା ଦ୍ୱାରା ଦୁଇଟି ଉଦ୍ଦେଶ୍ୟ ସାଧିତ ହୋଇପାରିବ । ପ୍ରଥମତଃ ସ୍ଥାନୀୟ ଅଂଚଳର ଲୋକମାନେ ଉନ୍ନତମାନର ଆଧୁନିକ ଚିକିତ୍ସା ସୁବିଧା ପାଇପାରିବେ । ଦ୍ୱିତୀୟତଃ ଜାତୀୟ ସ୍ୱାସ୍ଥ୍ୟ ମିଶନ (ଏନଏଚଏମ) ଅନ୍ତର୍ଗତ ସ୍ଥାନୀୟ ଅଂଚଳରେ ଥିବା ପ୍ରାଥମିକ ଏବଂ ମାଧ୍ୟାମିକ ସ୍ତରର ସ୍ୱାସ୍ଥ୍ୟକେନ୍ଦ୍ର ଲାଗି ଆବଶ୍ୟକ ସଂଖ୍ୟକ ଡାକ୍ତର ଏବଂ ସ୍ୱାସ୍ଥ୍ୟକର୍ମୀ ଉପଲବ୍ଧ ହୋଇପାରିବେ ।
ପ୍ରଧାନମନ୍ତ୍ରୀ ଛତ୍ରପତି ଶିବାଜୀ ମହାରାଜଙ୍କୁ ତାଙ୍କ ଜୟନ୍ତୀରେ ଶ୍ରଦ୍ଧାଞ୍ଜଳୀ ଅର୍ପଣ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଛତ୍ରପତି ଶିବାଜୀ ମହାରାଜଙ୍କୁ ତାଙ୍କ ଜୟନ୍ତୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ପ୍ରଧାନମନ୍ତ୍ରୀ ଏହା ମଧ୍ୟ କହିଛନ୍ତି ଯେ ତାଙ୍କର ଉଲ୍ଲେଖନୀୟ ନେତୃତ୍ୱ ଏବଂ ସାମାଜିକ କଲ୍ୟାଣ ଉପରେ ଗୁରୁତ୍ୱ ପୀଢି ପରେ ପୀଢି ଲୋକଙ୍କୁ ପ୍ରେରଣା ଯୋଗାଉଛି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ମୁଁ ଛତ୍ରପତି ଶିବାଜୀ ମହାରାଜଙ୍କୁ ତାଙ୍କ ଜୟନ୍ତୀ ଉପରେ ପ୍ରଣାମ କରୁଛି । ତାଙ୍କର ଉଲ୍ଲେଖନୀୟ ନେତୃତ୍ୱ ତଥା ସାମାଜିକ କଲ୍ୟାଣ ଉପରେ ଗୁରୁତ୍ୱ ଦିଆଯିବା ପୀଢି ପରେ ପୀଢି ଲୋକଙ୍କୁ ପ୍ରେରଣା ଯୋଗାଉଛି । ସତ୍ୟ ଏବଂ ନ୍ୟାୟର ମୂଲ୍ୟବୋଧ ପାଇଁ ଛିଡା ହେବାବେଳେ ସେ ଆଦୌ ବୁଝାମଣା କରୁନଥିଲେ । ଆମେ ତାଙ୍କ ଲକ୍ଷ୍ୟ ପୂରଣ କରିବାକୁ ପ୍ରତିଶ୍ରୁତିବଦ୍ଧ ।”
ଭାରତ-କିରଗିଜସ୍ତାନ ମଧ୍ୟରେ କୃଷି ଓ ଖାଦ୍ୟ ଶିଳ୍ପ କ୍ଷେତ୍ରରେ ସହଯୋଗ ସଂକ୍ରାନ୍ତ ଏମଓୟୁକୁ କ୍ୟାବିନେଟ ମଞ୍ଜୁରି

ଭାରତ ଓ କିରଗିଜସ୍ତାନ ମଧ୍ୟରେ କୃଷି ଓ ଖାଦ୍ୟ ଶିଳ୍ପ କ୍ଷେତ୍ରରେ ସହଯୋଗ ଲାଗି ପ୍ରସ୍ତାବିତ ରାଜିନାମା ସ୍ଵାକ୍ଷର ନିମନ୍ତେ କୃଷି ଓ କୃଷକ କଲ୍ୟାଣ ମନ୍ତ୍ରଣାଳୟ ପକ୍ଷରୁ ଆଗତ ପ୍ରସ୍ତାବ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ ବୈଠକରେ ସ୍ଵୀକୃତି ଲାଭ କରିଛି । ଏହି ପ୍ରସ୍ତାବିତ ରାଜିନାମାରେ କୃଷି ଓ ଅନ୍ୟାନ୍ୟ ସଂପୃକ୍ତ କ୍ଷେତ୍ରରେ ଭାରତ ଓ କିରଗିଜସ୍ତାନ ମଧ୍ୟରେ ବିଭିନ୍ନ ପ୍ରକାର କୃଷି ସମ୍ପର୍କିତ ସୂଚନା ଆଦାନ ପ୍ରଦାନ ଘଟିପାରିବ ଏବଂ ତାହା କେବଳ ସୂଚନା ଆଦାନପ୍ରଦାନ କ୍ଷେତ୍ରରେ ସୀମିତ ନରହି ବିଭିନ୍ନ କ୍ଷେତ୍ରରେ ଗବେଷଣା ଲବ୍ଧ ଅନୁଭୂତି, ପ୍ରାଣୀ ପ୍ରଜନନ, ବିଭିନ୍ନ ପକ୍ଷୀଙ୍କ ରୋଗ ସଂକ୍ରମଣ ଓ ତାର ପ୍ରତିକାର, ଖାଦ୍ୟ ଓ ମୁଖଗହ୍ଵର ରୋଗ, ପଶୁପକ୍ଷୀଙ୍କ ଔଷଧ, ଉଦ୍ଭିଦ ବିକାଶ, ଆଧୁନିକ ପ୍ରଯୁକ୍ତି ପ୍ରୟୋଗରେ ବିହନ ଉତ୍ପାଦନ, ବିହନର ପ୍ରମାଣନ, ବିଭିନ୍ନ ପ୍ରକାର ଜଳସେଚନ ବ୍ୟବସ୍ଥା ପ୍ରବର୍ତ୍ତନ ଓ ଭାରତୀୟ ପାଇଲଟ ପ୍ରକଳ୍ପ ସ୍ଥାପନ, ଖାଦ୍ୟ ପ୍ରକ୍ରିୟାକରଣ ଓ ପ୍ୟାକେଜିଂ ପ୍ରଯୁକ୍ତିରେ ସଫଳ ଭାବେ ସୂଚନା ପ୍ରଯୁକ୍ତିର ପ୍ରୟୋଗ ଆଦି କ୍ଷେତ୍ରରେ ପରିବ୍ୟାପ୍ତ ହେବ । ଏଭଳି ସୂଚନା ଆଦାନପ୍ରଦାନ ବ୍ୟତିରେକେ ଏହି ଏମଓୟୁରେ ଉଦ୍ଭିଦର ପ୍ରକାର ଭେଦ ଜନିତ ଅଧିକାର, କୃଷି ଖାଦ୍ୟଶସ୍ୟ ବାଣିଜ୍ୟ, ଉଦ୍ୟାନ କୃଷି, କୃଷି ଗବେଷଣା ଓ ଶିକ୍ଷା, ଉଦ୍ୟାନ କୃଷି ଗବେଷଣା ଓ ଶିକ୍ଷା, ଖାଦ୍ୟ ନିରାପତ୍ତା ଓ ମାନ, ଜଳଚରଜୀବ ଓ ମତ୍ସ୍ୟଚାଷ ଆଦି କ୍ଷେତ୍ରରେ ସହଯୋଗ ବୃଦ୍ଧି ପାଇଁ ବ୍ୟବସ୍ଥା କରାଯାଇଛି । ଏଥିପାଇଁ ଏକ ମିଳିତ କାର୍ଯ୍ୟକାରୀ ଗୋଷ୍ଠୀ ଗଠନ କରାଯିବ ଯେଉଁଥିରେ ଉଭୟ ଦେଶର ପ୍ରତିନିଧି ରହିବେ ଓ ସେମାନେ ପାରସ୍ପରିକ ସହଯୋଗ ଏବଂ ରାଜିନାମାର ସର୍ତ୍ତାବଳୀ କାର୍ଯ୍ୟକାରୀ ହେବା ବେଳେ ସୃଷ୍ଟି ସମସ୍ୟାଗୁଡିକର ସମାଧାନ ଦିଗରେ କାର୍ଯ୍ୟ କରିବେ । ଏହି ରାଜିନାମା ସ୍ଵାକ୍ଷରିତ ହେବା ଦିନଠାରୁ ତାହା ବଳବତ୍ତର ହେବ ଓ ପାଂଚ ବର୍ଷ ପର୍ଯ୍ୟନ୍ତ ବଳବତ୍ତର ରହିବ ଏବଂ କୌଣସି ପକ୍ଷଙ୍କ ଲିଖିତ ନୋଟିସ ବିନା ପାଂଚବର୍ଷ ପାଇଁ ଏହାର ଅବଧି ବୃଦ୍ଧି ପାଇବ । ପୁନଶ୍ଚ ତାହା ଏହି ଅବଧି ଶେଷ ହେବାର ଛଅ ମାସ ପୂର୍ବରୁ ନୋଟିସ ଆକାରରେ ଦିଆଯିବା ଆବଶ୍ୟକ ।
କାରଗିଲ ବିଜୟ ଦିବସ ଅବସରରେ ସୈନିକମାନଙ୍କୁ ଶ୍ରଦ୍ଧାଞ୍ଜଳି ଜଣାଇଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କାରଗିଲ ବିଜୟ ଦିବସ ଅବସରରେ କାରଗିଲ ଠାରେ ଦେଶର ସୁରକ୍ଷା ପାଇଁ ଅଦମ୍ୟ ସାହସ ପ୍ରଦର୍ଶନ ସହ ସର୍ବୋଚ୍ଚ ବଳିଦାନ ଦେଇଥିବା ବୀର ଯୋଦ୍ଧାମାନଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; “କାରଗିଲ ବିଜୟ ଦିବସ ମା ଭାରତୀଙ୍କ ସମ୍ମାନ ଓ ପ୍ରତିଷ୍ଠାର ପ୍ରତୀକ । ଏହି ଅବସରରେ ମାତୃଭୂମିର ସୁରକ୍ଷା ପାଇଁ ପରାକ୍ରମ ପ୍ରଦର୍ଶନ କରିଥିବା ଦେଶର ବୀର ସନ୍ତାନମାନଙ୍କୁ ମୋର ଶତ ଶତ ନମନ । ଜୟ ହିନ୍ଦ ।”
ପ୍ରଧାନମନ୍ତ୍ରୀଙ୍କୁ ଭେଟିଲେ ଫ୍ରାନ୍ସ ରାଷ୍ଟ୍ରପତିଙ୍କ କୂଟନୈତିକ ପରାମର୍ଶଦାତା

ଫ୍ରାନ୍ସ ରାଷ୍ଟ୍ରପତିଙ୍କ କୂଟନୈତିକ ପରାମର୍ଶଦାତା ଜ୍ୟାକ୍ସ ଅଡିବର୍ଟ ଆଜି ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କୁ ଭେଟି ଆଲୋଚନା କରିଛନ୍ତି । 2015 ରେ ପ୍ରଧାନମନ୍ତ୍ରୀଙ୍କ ଫ୍ରାନ୍ସ ଗସ୍ତ ଏବଂ 2016ରେ ଭାରତର ସାଧାରଣତନ୍ତ୍ର ଦିବସ ଅବସରରେ ଫ୍ରାନ୍ସ ରାଷ୍ଟ୍ରପତି ଫ୍ରାଂସୁଆଁ ହୋଲାଁ ମୁଖ୍ୟ ଅତିଥି ଭାବେ ଯୋଗ ଦେବା ଘଟଣାକୁ ମନେ ପକାଇ ଶ୍ରୀ ମୋଦୀ କହିଥିଲେ ଯେ ଏହି ଗସ୍ତ ଦୁଇ ଦେଶ ମଧ୍ୟରେ ଦ୍ୱିପାକ୍ଷିକ ସମ୍ପର୍କର ମୂଳଦୂଆ ପକାଇଥିଲା । ପ୍ରଧାନମନ୍ତ୍ରୀ ଆହୁରି କହିଥିଲେ ଯେ ଭାରତ ଏବଂ ଫ୍ରାନ୍ସ ମଧ୍ୟରେ ଦ୍ୱିପାକ୍ଷିକ ସମ୍ପର୍କ ପ୍ରତିରକ୍ଷା ବ୍ୟବସାୟ, ମହାକାଶ ଏବଂ ବେସାମରିକ ପରମାଣୁ ସହଯୋଗ, ଆତଙ୍କବାଦ ନିରୋଧୀ କାର୍ଯ୍ୟକ୍ରମ, ସାମୁଦ୍ରିକ ସୁରକ୍ଷା ଏବଂ ଅକ୍ଷୟ ଶକ୍ତି କ୍ଷେତ୍ର ପର୍ଯ୍ୟନ୍ତ ପରିବ୍ୟାପ୍ତ ହୋଇଛି । ଆନ୍ତର୍ଜାତିକ ସୌରଶକ୍ତି ମେଣ୍ଟ ଗଠନ ଜଳବାୟୁ ପରିବର୍ତ୍ତନଜନିତ ସମସ୍ୟା ସମାଧାନ କ୍ଷେତ୍ରରେ ଏକ ଐତିହାସିକ ସଫଳତା ବୋଲି ପ୍ରଧାନମନ୍ତ୍ରୀ ଶ୍ରୀ ମୋଦୀ ଉଲ୍ଲେଖ କରିବା ସହ ଏ ଦିଗରେ ଫ୍ରାନ୍ସର ସହଯୋଗ ପାଇଁ ଧନ୍ୟବାଦ ଅର୍ପଣ କରିଥିଲେ । ଏହି ଅବସରରେ ସ୍ପାର୍ଟ ସିଟି ବିକାଶ, ସହରାଞ୍ଚଳ ପରିବହନ ଏବଂ ଭିତ୍ତିଭୂମି ବିକାଶ କ୍ଷେତ୍ରରେ ଦ୍ୱିପାକ୍ଷିକ ସମ୍ପର୍କକୁ ଆହୁରି ସୁଦୃଢ଼ କରିବା ଲାଗି ପ୍ରଧାନମନ୍ତ୍ରୀ ଗୁରୁତ୍ୱାରୋପ କରିଥିଲେ ।
ପାରାଲିମ୍ପିକ୍ସ କ୍ରୀଡାରେ ବ୍ରୋଞ୍ଜ ପଦକ ଜିତିଥିବାରୁ ପ୍ରଧାନମନ୍ତ୍ରୀ ତୀରନ୍ଦାଜ ହରବିନ୍ଦର ସିଂହଙ୍କୁ ଅଭିନନ୍ଦନ ଜଣାଇଛନ୍ତି

ଟୋକିଓ ପାରାଲିମ୍ପିକ୍ସ କ୍ରୀଡାରେ ବ୍ରୋଞ୍ଜ ପଦକ ଜିତିଥିବାରୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ତୀରନ୍ଦାଜ ହରବିନ୍ଦର ସିଂହଙ୍କୁ ଅଭିନନ୍ଦନ ଜଣାଇଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; ଉଲ୍ଲେଖନୀୟ ପ୍ରଦର୍ଶନ @ArcherHarvinder । ସେ ବହୁତ କୌଶଳ ଏବଂ ନିଷ୍ଠା ପ୍ରଦର୍ଶନ କରିଥିଲେ, ଫଳ ସ୍ୱରୂପ ତାଙ୍କ ପଦକ ଜିତିଥିଲେ । ଏକ ଐତିହାସିକ ବ୍ରୋଞ୍ଜ ପଦକ ଜିତିଥିବାରୁ ତାଙ୍କୁ ଅଭିନନ୍ଦନ । ତାଙ୍କ ପାଇଁ ଗର୍ବିତ । ଆଗାମୀ ସମୟ ପାଇଁ ତାଙ୍କୁ ଶୁଭେଚ୍ଛା ।
ଡଃ ଜାକିର ହୁସେନଙ୍କ ଜନ୍ମ ବାର୍ଷିକୀରେ ଶ୍ରଦ୍ଧାଞ୍ଜଳି ଜଣାଇଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ପୂର୍ବତନ ରାଷ୍ଟ୍ରପତି ଡଃ ଜାକିର ହୁସେନଙ୍କ ଜନ୍ମ ବାର୍ଷିକୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । “ଡଃ ଜାକିର ହୁସେନଙ୍କୁ ତାଙ୍କ ଜନ୍ମ ତିଥିରେ ଆଜି ଭାରତ ସ୍ମରଣ କରୁଛି । ଦେଶର ସ୍ଵାଧୀନତା ସଂଗ୍ରାମରେ ତାଙ୍କର ଅବଦାନ ଅତୁଳନୀୟ । ଜଣେ ବିଚକ୍ଷଣ ବିଦ୍ଵାନ ଓ ଶିକ୍ଷାବିତ ହିସାବରେ ସେ ନିଜର ଏକ ସ୍ଵତନ୍ତ୍ର ପରିଚୟ ସୃଷ୍ଟି କରିଥିଲେ”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ପ୍ରଧାନମନ୍ତ୍ରୀ 6 ମାର୍ଚ୍ଚରେ ଉଦ୍ଘାଟନ କରିବେ ନୂଆ ସିଆଇସି ଭବନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତାକାଲି ନୂଆଦିଲ୍ଲୀର ମୁନିର୍କାଠାରେ କେନ୍ଦ୍ରୀୟ ସୂଚନା ଆୟୋଗ(ସିଆଇସି)ଙ୍କ ନୂତନ ଭବନକୁ ଉଦ୍ଘାଟନ କରିବେ । ଏହି ନୂଆ ଭବନରୁ ଆୟୋଗ ନିଜର କାର୍ଯ୍ୟ ଗୋଟିଏ ସ୍ଥାନରୁ କରିପାରିବେ । ଏଥିପୂର୍ବରୁ ଆୟୋଗଙ୍କ କାର୍ଯ୍ୟ।ଳୟ ଭଡ଼ାରେ ନିଆଯାଇଥିବା ଦୁଇଟି ଭବନ ପରିସରରେ ପରିଚାଳିତ ହେଉଥିଲା । ସିଆଇସିଙ୍କ ନୂତନ ଭବନ ସବୁଜ ପ୍ରଯୁକ୍ତି ଦ୍ୱାରା ଜାତୀୟ କୋଠା ନିର୍ମାଣ ନିଗମ ଦ୍ୱାରା ପ୍ରତିଷ୍ଠା କରାଯାଇଛି । ପାଞ୍ଚ ମହଲା ବିଶିଷ୍ଟ ଏହି ଭବନରେ କେନ୍ଦ୍ରୀୟ ସୂଚନା ଆୟୋଗଙ୍କ ସମସ୍ତ ଶୁଣାଣି କକ୍ଷ ଅତ୍ୟାଧୁନିକ ଆଇଟି ଏବଂ ଭିଡିଓ କନଫରେନ୍ସିଂ ସୁବିଧାରେ ପରିପୂର୍ଣ୍ଣ ରହିଛି । ସିଆଇସି ସୂଚନା ଅଧିନିୟମ 2005 ଦ୍ୱାରା ପ୍ରତିଷ୍ଠିତ ଶୀର୍ଷ ଆବେଦନ ପୁନର୍ବିଚାର ପ୍ରତିଷ୍ଠାନ ଅଟେ ।
ହିମାଚଳ ପ୍ରଦେଶ ଗସ୍ତ କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଡିସେମ୍ବର 27, 2018ରେ ହିମାଚଳ ପ୍ରଦେଶ ଗସ୍ତ କରିବେ । ରାଜ୍ୟ ସରକାରଙ୍କ ଏକ ବର୍ଷ ପୂର୍ତ୍ତି ସମାରୋହରେ ସେ ଯୋଗଦେବେ । ସରକାରଙ୍କ ସଫଳତାର ମୁଖ୍ୟାଂଶ ସମ୍ବଳିତ ଦସ୍ତାବିଜକୁ ପ୍ରଧାନମନ୍ତ୍ରୀ ଉନ୍ମୋଚନ କରିବେ । ପ୍ରଧାନମନ୍ତ୍ରୀ କାଙ୍ଗ୍ରା ଜିଲ୍ଲାର ଧରମଶାଳାଠାରେ ଏକ ସାଧାରଣ ସଭାକୁ ସମ୍ବୋଧନ କରିବେ । ଏହି ଅବସରରେ ସେ ସରକାରଙ୍କ ବିଭିନ୍ନ ଯୋଜନାର ହିତାଧିକାରୀଙ୍କ ସହିତ ମଧ୍ୟ ମତ ବିନିମୟ କରିବାର କାର୍ଯ୍ୟକ୍ରମ ରହିଛି ।
ପାରମ୍ପରିକ ଔଷଧ ଏବଂ ହୋମିଓପାଥି କ୍ଷେତ୍ରରେ ଭାରତ, କ୍ୟୁବା ସହଯୋଗ ବୁଝାମଣାକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ପାରମ୍ପରିକ ଔଷଧୀୟ ପଦ୍ଧତି ଏବଂ ହୋମିଓପାଥି କ୍ଷେତ୍ରରେ ସହଯୋଗ ଲାଗି ଭାରତ ଏବଂ କ୍ୟୁବା ମଧ୍ୟରେ ବୁଝାମଣାପତ୍ର (MOରେ ସ୍ୱାକ୍ଷରିତ ହୋଇଥିଲା । ପ୍ରଭାବ : ଏହି ଏମଓୟୁ ଉଭୟ ଦେଶରେ ପାରମ୍ପରିକ ଔଷଧୀୟ ପଦ୍ଧତି ଏବଂ ହୋମିଓପାଥି କ୍ଷେତ୍ରରେ ଦ୍ୱିପାକ୍ଷିକ ସହଯୋଗକୁ ସୁଦୃଢ଼ କରିବ । ଉଭୟ ଦେଶର ସହଭାଗୀ ସାଂସ୍କୃତିକ ଐତିହ୍ୟକୁ ଦୃଷ୍ଟିରେ ରଖିଲେ ଏହି ଏମଓୟୁ ବେଶ ମହତ୍ୱପୂର୍ଣ୍ଣ ହେବ ବୋଲି ଆଶା କରାଯାଉଛି ।
ବିଧାନସଭା ନିର୍ବାଚନ ଫଳାଫଳକୁ ନେଇ ପ୍ରଧାନମନ୍ତ୍ରୀଙ୍କୁ ଅଭିନନ୍ଦନ ଜଣାଇଲେ ବିଶ୍ୱ ନେତୃମଣ୍ଡଳୀ

ସମ୍ପ୍ରତି ଅନୁଷ୍ଠିତ ବିଧାନସଭା ନିର୍ବାଚନରେ ବିପୁଳ ବିଜୟ ହେତୁ ବିଶ୍ୱ ନେତୃମଣ୍ଡଳୀ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ଅଭିନନ୍ଦନ ଜଣାଇଛନ୍ତି । ସଂଯୁକ୍ତ ଆରବ ଅମିରତନ୍ତ୍ର, ଆବୁଧାବୀର ରାଜକୁମାର ମହାମାନ୍ୟ ଶେଖ୍ ମହମ୍ମଦ ବିନ ଜାୟେଦ ଆଲ ନାହାୟାନ, କତାରର ଅମୀର ମହାମାନ୍ୟ ଶେଖ ତମିନ ବିନ ହମ୍ମାଦ ଆଲ ଥାନି ଏବଂ ଫ୍ରାନ୍ସ ରାଷ୍ଟ୍ରପତି ମହାମାନ୍ୟ ଫ୍ରାଁସୁଆଁ ହୋଲାଁ ଇତି ମଧ୍ୟରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ସହ କଥାବାର୍ତ୍ତା କରି ନିଜ ନିଜର ଶୁଭେଚ୍ଛା ଓ ଅଭିନନ୍ଦନ ଜଣାଇଛନ୍ତି ।
ଆରମ୍ଭରୁ ହିଁ ମହିଳା ନେତୃତ୍ୱାଧୀନ ବିକାଶ ଆମର ସର୍ବୋଚ୍ଚ ପ୍ରାଥମିକତା ଅଟେ: ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କହିଛନ୍ତି ଯେ ଗତ ୮ ବର୍ଷ ମଧ୍ୟରେ ସରକାର ମହିଳାଙ୍କ ସଶକ୍ତିକରଣରେ କୌଣସି ଢିଲା ଦେଇ ନାହାନ୍ତି । ଶ୍ରୀ ମୋଦୀ ଏହା ମଧ୍ୟ କହିଛନ୍ତି ଯେ ମହିଳା ନେତୃତ୍ୱାଧୀନ ବିକାଶର ପରିଣାମ ସ୍ୱରୂପ ଆମର କୋଟି କୋଟି ମା, ଭଉଣୀ ଏବଂ ଝିଅଙ୍କ ଜୀବନ ସହଜ ହୋଇଛି ଏବଂ ସେମାନେ ଦେଶର ପ୍ରଗତିରେ ବହୁତ ଅବଦାନ ରଖୁଛନ୍ତି । ପ୍ରଧାନମନ୍ତ୍ରୀ ଟୁଇଟ୍ କରିଛନ୍ତି; “ଗତ ୮ ବର୍ଷ ମଧ୍ୟରେ ମହିଳା ଶକ୍ତି ସଶକ୍ତିକରଣରେ ସରକାର କୌଣସି ଢିଲା ଦେଇ ନାହାନ୍ତି । ଆରମ୍ଭରୁ ମହିଳା ନେତୃତ୍ୱାଧୀନ ବିକାଶକୁ ପ୍ରାଥମିକତା ଦିଆଯାଇଛି । ଫଳସ୍ୱରୂପ ଆମର କୋଟି କୋଟି ମା, ଭଉଣୀ ଏବଂ ଝିଅଙ୍କ ଜୀବନ ସହଜ ହୋଇଛି ଏବଂ ସେମାନେ ଦେଶର ଉନ୍ନତିରେ ଅତୁଳନୀୟ ସହଯୋଗ କରୁଛନ୍ତି ।”
ବ୍ରିକ୍ସ କୃଷି ଗବେଷଣା ସଂସ୍ଥାନ ପ୍ରତିଷ୍ଠା ଲାଗି ଭାରତ ଓ ବ୍ରିକ୍ସ ସଦସ୍ୟ ରାଷ୍ଟ୍ରଙ୍କ ମଧ୍ୟରେ ବୁଝାମଣା ପ୍ରସ୍ତାବକୁ କ୍ୟାବିନେଟର ଅନୁମୋଦନ

ବ୍ରିକ୍ସ କୃଷି ଗବେଷଣା ସଂସ୍ଥାନ ପ୍ରତିଷ୍ଠା କରାଯିବ । ଏଥିଲାଗି ଭାରତ ଏବଂ ବ୍ରିକ୍ସ ସଦସ୍ୟ ରାଷ୍ଟ୍ରମାନଙ୍କ ମଧ୍ୟରେ ବୁଝାମଣାପତ୍ର ସ୍ୱାକ୍ଷରିତ ହୋଇଛି । ଏହି ବୁଝାମଣାକୁ କେନ୍ଦ୍ର କ୍ୟାବିନେଟ ପିଛିଲା ଭାବେ ଅନୁମୋଦନ କରିଛନ୍ତି । ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଏହି ପ୍ରସ୍ତାବ ଉପରେ ଆଲୋଚନା କରାଯାଇ ମଞ୍ଜୁରି ଦିଆଯାଇଥିଲା । ଜୁଲାଇ 9, 2015ରେ ଋଷର ଉଫାଠାରେ ଅନୁଷ୍ଠିତ ସପ୍ତମ ବ୍ରିକ୍ସ ଶିଖର ବୈଠକରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଏଭଳି ଏକ ଆନ୍ତର୍ଜାତିକ କୃଷି ଗବେଷଣା ସଂସ୍ଥାନ ଗଠନ ଲାଗି ପ୍ରସ୍ତାବ ଦେଇଥିଲେ । ପ୍ରସ୍ତାବିତ ଗବେଷଣା କେନ୍ଦ୍ରରେ ଦୀର୍ଘସ୍ଥାୟୀ କୃଷି ବିକାଶ ଉପରେ ଗୁରୁତ୍ୱ ଦେଇ ଉଚ୍ଚତର ଅନୁସନ୍ଧାନ କରାଯିବ । ଏହା ବ୍ରିକ୍ସ ସଦସ୍ୟ ରାଷ୍ଟ୍ରଙ୍କ ସମେତ ସାରା ବିଶ୍ୱରେ ଦାରିଦ୍ର୍ୟ ଦୂରୀକରଣ ସହ ଖାଦ୍ୟ ନିରାପତ୍ତାକୁ ସୁନିଶ୍ଚିତ କରିବ। ଏଥିଲାଗି ବ୍ରିକ୍ସ ଓ ଆନ୍ତର୍ଜାତିକ ସମୁଦାୟ ମଧ୍ୟରେ ରଣନୀତିକ ଭାଗିଦାରୀତା ଉପରେ ଜୋର ଦିଆଯାଇଛି । ବ୍ରିକ୍ସ ସଦସ୍ୟ ରାଷ୍ଟ୍ରଙ୍କ ମଧ୍ୟରେ କୃଷି ଗବେଷଣା ନୀତି, ଆନୁସଙ୍ଗିକ ବିଜ୍ଞାନ ଓ ପ୍ରଯୁକ୍ତି କୌଶଳ, ନବସୃଜନ ଓ କୃଷି କ୍ଷେତ୍ରରେ ସାମର୍ଥ୍ୟ ବୃଦ୍ଧି, କ୍ଷୁଦ୍ର ଚାଷୀମାନଙ୍କ ପାଇଁ ଉନ୍ନତ ଜ୍ଞାନ କୌଶଳ ଉପଲବ୍ଧ କରାଇବା ଆଦି ବିଷୟ ଉପରେ ସଦସ୍ୟ ରାଷ୍ଟ୍ରମାନଙ୍କ ମଧ୍ୟରେ ଉତ୍ତମ ସମନ୍ୱୟ ଓ ସହଯୋଗ ପାଇଁ ଗତ ବର୍ଷ ଅକ୍ଟୋବର 16 ତାରିଖରେ ଏହି ବୁଝାମଣାପତ୍ର ସ୍ୱାକ୍ଷରିତ ହୋଇଥିଲା । ଏଥିରେ ବ୍ରିକ୍ସ ରାଷ୍ଟ୍ର ସମୂହର ବୈଦେଶୀକ ମନ୍ତ୍ରୀମାନେ ସ୍ୱାକ୍ଷର କରିଥିଲେ । ବିଶ୍ୱରୁ ଦାରିଦ୍ର୍ୟ, କ୍ଷୁଧା ଓ ପୁଷ୍ଟିହୀନତା ଦୂର କରିବା ଦିଗରେ ପ୍ରସ୍ତାବିତ ବ୍ରିକ୍ସ କୃଷି ଗବେଷଣା ସଂସ୍ଥାନ ବିଶେଷ ରୂପେ ସହାୟକ ହେବ ବୋଲି ସୂଚନା ଦିଆଯାଇଛି ।
ରାଷ୍ଟ୍ରପତିଙ୍କ ଏକ ବର୍ଷ କାର୍ଯ୍ୟକାଳ ପୂର୍ତ୍ତି ଅବସରରେ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ରାଷ୍ଟ୍ରପତି ଶ୍ରୀ ରାମ ନାଥ କୋବିନ୍ଦଙ୍କ ଏକ ବର୍ଷ କାର୍ଯ୍ୟକାଳ ପୂର୍ତ୍ତି ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଭିନନ୍ଦନ ଜଣାଇଛନ୍ତି । ପ୍ରଧାନମନ୍ତ୍ରୀ କହିଛନ୍ତି ଯେ, “ରାଷ୍ଟ୍ରପତି ରାମ ନାଥ କୋବିନ୍ଦଙ୍କ ଏକ ବର୍ଷ କାର୍ଯ୍ୟକାଳ ପୂର୍ତ୍ତି ଲାଗି ଅଭିନନ୍ଦନ । ସେ ତାଙ୍କ ବିଜ୍ଞତା ଏବଂ ନମ୍ରତା ଲାଗି ପ୍ରତ୍ୟେକ ଭାରତୀୟଙ୍କ ପ୍ରିୟପାତ୍ର ହୋଇପାରିଛନ୍ତି । ସେ ସରକାରୀ ନୀତି ଉପରେ ଜଣେ ଦକ୍ଷ ବ୍ୟକ୍ତି । ଯୁବ, ଚାଷୀ ଏବଂ ଗରିବଙ୍କ ସଶକ୍ତିକରଣ ଲାଗି ମଧ୍ୟ ରାଷ୍ଟ୍ରପତି ସର୍ବଦା ବ୍ୟଗ୍ର ।”